Runners-løpere klar for en god kraftanstrengelse i Sandnes
De kommer garantert til å kjenne det etter løpet.  LØPING: Sandnes Backyard skal løpes førstkommende lørdag, og på start er flere løpere fra Grødem Runners med.   Hva er så dette løpet? Backyard konseptet går ut på å løpe en runde på 6,7 km. eller 4,167 miles hver time. Sandnes Backyard er ment som et sosialt lavterskel løp, og det er helt opp til den enkelt om de vil løpe 1, 2 eller alle 12 runder og dermed ende på 50 miles eller 80 km. – Kort fortalt er det en type ultraløp som foregår i en fast runde. Denne runden skal være 6.706 meter. Grunnregelen er enkel: Utøverne skal løpe en hel runde i timen, med ny start hver time. Det er totalt 12 runder, sier Idar Kolnes Goa til Randaberg24.  Fullfører man alle 12 rundene har man altså løpt 80 kilometer. Grødem Runners stiller med fem løpere, nemlig Hanna Kirkeli, Thea Gilje, Marion Jørpeland, John Anders Raustein og Idar Kolnes Goa. – Noen med erfaring fra ultraløp, andre ikke. Hanna, Marion og John Anders har deltatt på flere ultra løp tidligere. Hanna og Marion løp senest Bislett ultra vinteren 2023, mens for meg er dette debuten i ultraløp segmentet. Han forteller derfor at han vil lytte til erfaringene til de som har deltatt på Backyard tidligere, nemlig det som dreier seg om å følge deres opplegg underveis. Hanna, John Anders og Idar deltar med de ambisjonene om å fullføre alle 12 rundene, å få 80km i «banken». Marion og Thea sliter med et trøblete kne og vil løpe så mange runder kneet tillater.  – Dette vil koste fysisk, men også mentalt, derfor er det viktig å backe hverandre opp underveis i løpet. De kan også fortelle at planen er å bruke rundt 50 minutter per runde, noe som gir 10 minutters pause med mulighet for litt mat og drikke. – Det å få i seg næring underveis er nøkkelen,  forteller Hanna. Derfor vil det stå både brus, sjokolade og skiver på menyen under løpet. Gjengen fra Grødem Runners har også alliert seg slik at det vil bli mulig å få levert hamburgere underveis i løpet. – Så vil tiden vise hva kilometertelleren stopper på lørdag. Men, det er viktig å få frem at en på ingen måte har tapt om man stopper før 12 runder - for bare ved å delta har man gjort mer enn de fleste andre av oss, slår de fast i et samlet utsagn.  Det er meldt på 115 løpere - og det er det samme som at løpet er fullsatt og stengt på påmelding. 
Sandnes Backyard Ultraløp er planlagt førstkommende lørdag, med deltakelse fra Grødem Runners. Løpet består av 12 runder på 6,7 km hver, og utøverne må fullføre en runde i timen.  Fem løpere fra Grødem Runners stiller, med forskjellige mål basert på tidligere erfaring og fysisk tilstand. Ernæring underveis er nøkkelen, så løperne planlegger å ta ti-minutters pauser for mat og drikke.  Løpet er allerede fulltegnet med 115 påmeldte løpere.